තමුෂෙගෙ ලේලි වල් ලේලි!! 
( ගැමි රසකතා  )

ගුණේරිස් මුදලාලිට ළමයි තුන්දෙනෙක්.   ! එච්චර  උගතෙක් නූනත්, තමන්ගෙ  දරුවන්ට  පුලුවන්  විදියට  අකුරු සාස්තරේ  උගන්නල ලොකු මහත්කළා.  නමේ හැටියටම ගුණයහපත්  මිනිහෙක් වුණ මෙයාට ගම්පළාතෙ  හොඳ  සැලකිල්ලක් තිබ්බ. 

 දූල දීග දීල, බාලම පුතාට කටයුත්තක් හොයන්න මහන්සිවෙන  අතරෙ, ඒ පැත්තෙ  කපුවෙක් ගෙනාව හොඳ  යෝජනාවක්. ටිකක්  තොරතුරු  හොයල, දෙපාර්ශ්වය කතාබහ කරල, අන්තිමට  පුතා මෙයාව කසාද බැඳල ගෙදරට කැන්දන් ආව.

ගෙදර දොරේ වැඩ ඔක්කොම බලාගෙන කරේ මේ ලේලි. නගරෙ පාසලක ඉගෙනගත්ත නිසා ටිකක් නවීන විලාසිතා ඇඳුම් ඇන්දට, මුදලාලිගෙ පවුලටම  ගැලපෙන ගුණයහපත් කෙනෙක් විදියට  ගමේ මිනිස්සු අතරෙත් කතාවුණා.

මේ ගුණේරිස් මුදලාලි දවසක්  කඩේ ඉන්නකොට ආව, එයාගෙ  ව්‍යාපාරික  හිතවතෙක් වුණ මුස්ලිම් ජාතිකයෙක් . 

' ෂේ මුදලාලි අරීම කෙතයි වෙඩේ '

' මොකෝ නානා ? '

' නේ නේ! මුදලාලිගෙ  ලේලි බලන්න  මන් මුදලාලිගෙ  ගෙදර ගියා! මහා වල් ලේලි!! '

' මොකක් ? ' මුදලාලි  උඩබිම බලනව. 

' යේකනේ! මන් එදා මුදලාලි  ඔන්ඳ අලුත් ලේලි කිව්වට බලන්න ගියා !! '

' මොනව මෙච්චර කාලෙකට  කව්රුත්  වචනයක් කියල  නෑ. හැමෝම  කියන්නෙ  ගමේ හොඳම ලේලි කියල ! '

' ඒනන් මුදලාලිත් රෙවටිල! යේක ඕන මුනියෙකුට දෙක්ක ගමන් තේරෙනව ! මන් උම්බලත්  බෙලුව !  වල් ලේලි!  කිෂිම වෙඩක් නේ !! ' 

මෙහෙම  කියල නානා යන්න ගියා . මුදලාලිට  දැන් එලොව  පොල් පෙනිල තියෙන්නෙ . මේ ගැන හොයනකන් ඉවසිල්ලක් නෑ. ගෝලයට කඩේ බාරදීල,   ඉක්මනින්ම ගෙදර  ගියා.

යනකොට  හාමිනේ  ඉන්නව ලේලිත් එක්ක මිදුලේ . දැන් කොහොමද මේක  අහන්නෙ? ටිකක්  කල්පනා  කරල  හාමිනේ පැත්තකට අඬගහල ඇහුව .

' හාමිනේ ! අර කාසිම් නානා ආවද අද මෙහේ? '

' ංආ!  ඔව් ඔව් ඇවිත් ගියා ! ඔහේව හම්බවෙන්න  කඩේට යනව කියලනෙ ගියේ. '

' ලේලිත් එක්ක කතාකළාද? '

' නෑ ! අර මඩුවෙ  තියෙන  ලෑලි බලන්න නේ ආවෙ!  මන් ඉතින්  කිව්ව ගිහින්  බලන්න කියල! වහල තිබ්බ රෙදිකෑලිත් අයින්කරල බලල එහෙමම  යන්න ගියා! ඇයි මොකක්ද වෙලා තියෙන්නෙ ? '

( කාලෙකට ඉස්සර ලිව්වෙ!ඡායාරූපය  අන්තර්ජාලයෙන්  )